
	Αθήνα 29.12.2009

	ΕΚΤΕΛΕΣΤΙΚΗ ΕΠΙΤΡΟΠΗ

Τηλ 213.16.16.900
Fax 2103246165
	ΑΡΙΘΜ. ΠΡΩΤ.:631


Προς
1.- Ομοσπονδίες – Μέλη Α.Δ.Ε.Δ.Υ.

2.- Νομαρχιακά Τμήματα Α.Δ.Ε.Δ.Υ.

ΘΕΜΑ: Προετοιμασία απεργιακής κινητοποίησης –

               Παροχή στοιχείων 
Συναδέλφισσες, συνάδελφοι,

Εντείνονται οι εκδοχές για την εισοδηματική πολιτική με κύριο πυρήνα  τη μείωση του εισοδήματος μέσα από την περικοπή πρόσθετων αμοιβών (επιδομάτων, υπερωριών κλπ).

Είναι προφανές και αυτονόητο για το δημοσιοϋπαλληλικό κίνημα ότι στέκεται απέναντι στη μείωση αποδοχών, συνεχίζει να αντιπαλεύει τη λιτότητα και να διεκδικεί πραγματικές αυξήσεις,  αναδιάρθρωση της μισθολογικής πολιτικής στο Δημόσιο με νέο μισθολόγιο και ενσωμάτωση των επιδομάτων.
Στη βάση αυτή και για τα κρίσιμα ζητήματα του Ταμείου Πρόνοιας, του ΟΠΑΔ, της απαράδεκτης απόφασης του ΔΕΚ η Ε.Ε. της Α.Δ.Ε.Δ.Υ. με βάση και την απόφαση του Γενικού Συμβουλίου  έχει ανακοινώσει απεργιακή κινητοποίηση που θα εκδηλωθεί στο χρονικό διάστημα 28/1/2010 έως 10/2/2010.

Η δυναμικότητα των δημόσιων, αγωνιστικών παρεμβάσεων και της απεργίας, προϋποθέτει:

1. Συντεταγμένη λειτουργία, προετοιμασία, ενεργοποίηση όλου του συνδικαλιστικού δυναμικού, κινητοποίηση όλων των εργαζομένων.
2. Ανοιχτή και συνεχή επικοινωνία, συνεργασία, κοινές πρωτοβουλίες Α.Δ.Ε.Δ.Υ. – Ομοσπονδιών – Νομαρχιακών Τμημάτων και Συλλόγων για την υποστήριξη της δράσης μας τόσο στο εσωτερικό του συνδικαλιστικού κινήματος όσο και στο κοινωνικό, δημόσιο πεδίο.
Προς την κατεύθυνση αυτή είναι αναγκαίο και χρήσιμο:

1. Η άμεση συνεδρίαση των συνδικαλιστικών οργάνων σε όλα τα επίπεδα αμέσως μετά τις γιορτές και έως 12/1/2010 με αντικείμενο την προετοιμασία της απεργίας, την ενημέρωση των εργαζομένων και τον προγραμματισμό συνελεύσεων, συγκεντρώσεων, συσκέψεων, περιοδειών, συνεντεύξεων κ.α. Οι Ομοσπονδίες και τα Νομαρχιακά Τμήματα που κρίνουν απαραίτητη τη συμμετοχή μελών της Διοίκησης της Α.Δ.Ε.Δ.Υ. στις δραστηριότητες που θα προγραμματιστούν πρέπει ως 12/1/2010, που η Ε.Ε. της Α.Δ.Ε.Δ.Υ. θα οριστικοποιήσει και το κεντρικό πρόγραμμα, να μας ενημερώσουν με E-MAIL ή FAX ή τηλεφωνικά στη Γραμματεία. Ο σχετικός προγραμματισμός πρέπει να κινηθεί από 13/1/2010 ως και 27/1/2010.
2. Είναι αναγκαίο να ενημερωθούμε για επιδόματα (εκτός των καθολικών, κοινωνικών) ή πρόσθετες αμοιβές που καταβάλλονται προκειμένου να ανταποκριθούμε με συγκεκριμένη γνώση και τεκμηρίωση στη δημόσια επιχειρηματολογία των τοποθετήσεών μας. Οι Ομοσπονδίες πρέπει έως 12/1/2010 να μας ενημερώσουν γραπτώς για το τι υφίσταται στον τομέα τους ως πρόσθετες αμοιβές.
Συναδέλφισσες, συνάδελφοι,

Οι καλές ευχές για το νέο χρόνο, για υγεία, πρόοδο και ευτυχία σε ατομικό και οικογενειακό επίπεδο, γίνονται καλύτερες και πληρέστερες στο συλλογικό  με την αλληλεγγύη, τη συλλογικότητα, την ενότητα που πρέπει να επιδείξουμε, να προωθήσουμε το 2010 και με πρώτο σταθμό την οργάνωση, τη συμμετοχή, τη δυναμική της απεργιακής κινητοποίησης.

Χρόνια πολλά,
δημιουργικό, αγωνιστικό 2010
Για την Εκτελεστική Επιτροπή της Α.Δ.Ε.Δ.Υ.

                 Ο ΠΡΟΕΔΡΟΣ                            Ο ΓΕΝ. ΓΡΑΜΜΑΤΕΑΣ

      ΣΠΥΡΟΣ ΠΑΠΑΣΠΥΡΟΣ                     ΗΛΙΑΣ ΗΛΙΟΠΟΥΛΟΣ

Υ.Γ.: Είναι αναγκαίο για την άμεση ενημέρωση και των Πρωτοβάθμιων Συλλόγων χωρίς απώλεια χρόνου οι Ομοσπονδίες να διαβιβάσουν την οδηγία και στους Πρωτοβάθμιους Συλλόγους.
